Document ID: 32003R1980

Kommissionens forordning (EF) nr. 1980/2003
af 21. oktober 2003
om gennemførelse af Europa-Parlamentets og Rådets forordning (EF) nr. 1177/2003 om EF-statistikker over indkomstforhold og levevilkår (EU-SILC) for så vidt angår definitioner og ajourførte definitioner
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1177/2003 af 16. juni 2003 om EF-statistikker over indkomstforhold og levevilkår (EU-SILC)(1), særlig artikel 15, stk. 2, litra c), og
ud fra følgende betragtninger:
(1) Med forordning (EF) nr. 1177/2003 er der fastlagt en fælles ramme for en systematisk udarbejdelse af EF-statistikker over indkomstforhold og levevilkår omfattende sammenlignelige og aktuelle tværsnits- og tidsseriedata om indkomstforhold og om omfanget af fattigdom og social udstødelse og om de berørte gruppers sammensætning på nationalt plan og EU-plan.
(2) I henhold til artikel 15, stk. 2, litra c), i forordning (EF) nr. 1177/2003 er gennemførelsesforanstaltninger nødvendige for at harmonisere definitionerne, navnlig den praktiske anvendelse af indkomstdefinitionerne og definitionerne på husstandsmedlemmer og tidligere husstandsmedlemmer, og for at fastlægge tidsplanen for inddragelse af de forskellige indkomstvariabler.
(3) De i denne forordning fastsatte foranstaltninger er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
De definitioner, som er omhandlet i artikel 15, stk. 2, litra c), i forordning (EF) nr. 1177/2003 om EF-statistikker over indkomstforhold og levevilkår, navnlig med henblik på den praktiske anvendelse af indkomstdefinitionerne i artikel 2, litra l) og m), er indeholdt i bilag I.
Betingelserne for levering af bruttoindkomstdata på komponentniveau samt tidsplanen for inddragelse af de forskellige indkomstkomponenter er fastlagt i bilag II.
Artikel 2
Definitionerne i nærværende forordning med undtagelse af definitionerne på tidligere husstandsmedlemmer og betingelserne for levering af indkomstdata finder anvendelse på både tværsnits- og tidsseriekomponenterne i EF-statistikkerne over indkomstforhold og levevilkår (EU-SILC).
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. oktober 2003.

Labels: 0
19